CELEX: 62015TN0518
Language: el
Date: 2015-09-02 00:00:00
Title: Υπόθεση T-518/15: Προσφυγή της 2ας Σεπτεμβρίου 2015 — Γαλλία κατά Επιτροπής

26.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 354/50
            
         Προσφυγή της 2ας Σεπτεμβρίου 2015 — Γαλλία κατά Επιτροπής
   (Υπόθεση T-518/15)
   (2015/C 354/61)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Γαλλική Δημοκρατία (εκπρόσωποι: G. De Bergues, D. Colas, R. Coesme και A. Daly)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει εν μέρει την απόφαση της Ευρωπαϊκής Επιτροπής C(2015) 4076 τελικό, της 22ας Ιουνίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), καθόσον αποκλείει από τη χρηματοδότηση της Ένωσης δαπάνες στις οποίες προέβη η Γαλλική Δημοκρατία στο πλαίσιο της ενισχύσεως Αντισταθμιστικές αποζημιώσεις για φυσικά μειονεκτήματα και της γεωργοπεριβαλλοντικής πριμοδοτήσεως λειμώνων που αφορούν τον άξονα 2 του εξαγωνικού προγράμματος γεωργικής αναπτύξεως για τις δημοσιονομικές χρήσεις 2011, 2012 και 2013 ως προς το ποσό των ενισχύσεων που καταβλήθηκαν για αιτήσεις υποβληθείσες κατά τις περιόδους 2011, 2012 και 2013·
            
         
               —
            
            
               επικουρικώς, να ακυρώσει εν μέρει την απόφαση αυτή κατά το μέρος που περιλαμβάνει στη βάση της κατ' αποκοπή διορθώσεως τις δαπάνες που αφορούν τα αιγοπρόβατα τα οποία δεν αποτέλεσαν αντικείμενο αιτήσεως για ζωική ενίσχυση·
            
         
               —
            
            
               όλως επικουρικώς, να ακυρώσει εν μέρει την απόφαση αυτή καθόσον εφαρμόζει κατ' αποκοπή διόρθωση προσαυξημένη κατά 10 % λόγω της επαναλαμβανόμενης πλημμελούς συμπεριφοράς που προσάφθηκε στις γαλλικές αρχές ως προς την καταμέτρηση των ζώων·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Ο πρώτος λόγος αντλείται από παράβαση των άρθρων 4, παράγραφος 1, 10, παράγραφος 1, και 14, παράγραφος 2, του κανονισμού (ΕΕ) 65/2011 (1) καθώς και του άρθρου 11, παράγραφος 1, του κανονισμού (ΕΕ) 885/2006 (2), καθόσον η Επιτροπή έκρινε ότι η προσφεύγουσα παρέβη τις υποχρεώσεις της όσον αφορά τον έλεγχο του ζωικού κεφαλαίου διότι δεν προέβη σε καταμέτρηση των ζώων με επιτόπιους ελέγχους και διότι τα ζώα δεν αποτέλεσαν «αντικείμενο μετρήσεως εξακριβώσεως» κατά τους επιτόπιους ελέγχους.
            
         
               2.
            
            
               Ο δεύτερος λόγος, ο οποίος προβάλλεται επικουρικώς, αντλείται από το γεγονός ότι, με την προσβαλλόμενη απόφασή της, η Επιτροπή περιέλαβε παρανόμως στη βάση της κατ' αποκοπή διορθώσεως δαπάνες σχετικές με τα αιγοπρόβατα τα οποία δεν αποτέλεσαν αντικείμενο αιτήσεως για ζωική ενίσχυση.
            
         
               3.
            
            
               Ο τρίτος λόγος, ο οποίος προβάλλεται όλως επικουρικώς, αντλείται από παράβαση των κανόνων που θέτει το παράρτημα 2 του εγγράφου VI/5330/97 (3) και η ανακοίνωση AGRI/60637/2006 (4), καθόσον η Επιτροπή εφήρμοσε κατ' αποκοπή διόρθωση προσαυξημένη κατά 10 % λόγω της επαναλαμβανόμενης πλημμελούς συμπεριφοράς που προσάφθηκε στις γαλλικές αρχές όσον αφορά την καταμέτρηση των ζώων.
            
         
      (1)  Κανονισμός (ΕΕ) 65/2011 της Επιτροπής, της 27ης Ιανουαρίου 2011, για τη θέσπιση λεπτομερών κανόνων εφαρμογής του κανονισμού (ΕΚ) 1698/2005 του Συμβουλίου όσον αφορά την εφαρμογή διαδικασιών ελέγχου καθώς και την πολλαπλή συμμόρφωση σε σχέση με μέτρα στήριξης της αγροτικής ανάπτυξης (ΕΕ L 25, σ. 8).
   
      (2)  Κανονισμός (ΕΚ) 885/2006 της Επιτροπής, της 21ης Ιουνίου 2006, για τη θέσπιση λεπτομερών κανόνων εφαρμογής του κανονισμού (ΕΚ) 1290/2005 του Συμβουλίου σχετικά με τη διαπίστευση των οργανισμών πληρωμών και άλλων οργανισμών και την εκκαθάριση των λογαριασμών του ΕΓΤΕ και του ΕΓΤΑΑ (ΕΕ L 171, σ. 90).
   
      (3)  Έγγραφο της Επιτροπής αριθ. VI/5330/97, της 23ης Δεκεμβρίου 1997, σχετικά με τις κατευθυντήριες γραμμές όσον αφορά τον υπολογισμό της μειώσεως κατά την προετοιμασία της εκκαθαρίσεως λογαριασμών ΕΓΤΠΕ –Τμήμα Εγγυήσεων.
   
      (4)  Ανακοίνωση της Επιτροπής αριθ. AGRI/60637/2006 τελικό για τη διαχείριση από την Επιτροπή, στο πλαίσιο της εκκαθαρίσεως των λογαριασμών του ΕΓΤΠΕ, Τμήμα Εγγυήσεων, των επαναμβανόμενων ελλείψεων στα συστήματα ελέγχου.